《邓尉香雪海歌并命沈德潜和韵》
清代·弘历

邓尉之名久诏吾，邓尉之奇今见初。一四天下总在海，都梁嵰山夫岂诬。

天风卉歙波涛泛，春日淡冶涟漪舒。目谋耳食已绝胜，更惟鼻观难为模。

偨池韶秀复蓊匌，泌潗案衍还萦纡。坐令甲煎嫌艳腻，远虑葱岭非坦途。

山僧抱月眠初醒，却跽道左纷相趋。尔所羡者我厌久，我所慕者尔厌馀。

乃知两全信难得，何妨一晌供清娱。北眺虎阜南太湖，南船北马用各殊。

此间无可无不可，满抗满谷酬所需。林逋毕竟寒俭相，但咏香暗及影疏。

德潜黄山诧云海，咄咄香雪讵可孤。东皇亦解助韵事，春寒勒待今临吴。

春寒勒待今临吴，平山何有见金夫。